Návrh 

na skrátené legislatívne konanie k návrhu zákona, ktorým sa mení a dopĺňa zákon          č. 92/1991 Zb. o prevode majetku štátu na iné osoby v znení neskorších predpisov

Návrh na skrátené legislatívne konanie sa týka návrhu zákona, ktorým sa mení a dopĺňa zákon č. 92/19991 Zb. o prevode majetku štátu na iné osoby v znení neskorších predpisov.

Prijatie navrhovaného zákona úzko súvisí s možným ohrozením základných  ľudských práv a slobôd v oblasti vlastníckeho práva, kde reálne hrozí možnosť premlčania výkonu vlastníckeho práva, ak vládny návrh zákona nenadobudne účinnosť najneskôr 30. decembra 2004. Dňa 31. decembra 2004 sa premlčí právo na výplatu výnosov z dlhopisov Fondu národného majetku SR pri osobách, ktoré do 31. 12. 2001 zomreli a dedičské konania nebudú ukončené do 31. 12. 2004.

V súlade s čl. 20 ods. 1 Ústavy každý má právo vlastniť majetok. Vlastnícke právo všetkých vlastníkov má rovnaký zákonný obsah a ochranu. Dedenie sa zaručuje. V prípade zásady vyjadrenej v prvej vete tohto odseku ide o podstatne viac, pretože ústavnou cestou zaručuje, že každý môže byť vlastníkom bez akejkoľvek diskriminácie a súčasne s tým niekto nemôže byť ako vlastník diskriminovaný v porovnaní s inými vlastníkmi. Pred ukončením dedičského konania nevedia dedičia preukázať Fondu národného majetku, v akom rozsahu na nich nárok na výplatu menovitých hodnôt a výnosov prejde. Z titulu neukončených dedičských konaní nebolo splatených oprávneným osobám 42 000 kusov dlhopisov. Nárok na výplatu dlhopisov ani po premlčaní (§ 100 Občianskeho zákonníka) nezaniká, Fond národného majetku by však mohol vzniesť námietku premlčania (§ 101 až § 110 Občianskeho zákonníka).
	
Vláda Slovenskej republiky navrhuje, aby sa návrh zákona prerokoval v skrátenom legislatívnom konaní, pretože sú splnené podmienky § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona v znení neskorších predpisov.